SL Uradni list Evropske unije L 185/15

DIREKTIVA KOMISIJE (EU) 2015/1139

z dne 13. julija 2015

o spremembi Direktive 2012/9/EU glede roka za njen prenos in datuma zaključka prehodnega obdobja

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2001/37/ES Evropskega parlamenta in Sveta z dne 5. junija 2001 o približevanju zakonov in drugih predpisov držav članic o izdelavi, predstavitvi in prodaji tobačnih izdelkov (1) ter zlasti člena 9(2) Direktive,

ob upoštevanju naslednjega:

(1) Priloga I k Direktivi 2001/37/ES s seznamom dodatnih zdravstvenih opozoril, ki jih je treba navesti na vsakem zavojčku tobačnega izdelka v skladu s členom 5(2)(b) navedene direktive, je bila nadomeščena z Direktivo Komisije 2012/9/EU (2). V členu 2 Direktive 2012/9/EU, kakor je bila spremenjena z Direktivo 2014/39/EU (3), je 28. marec 2016 določen kot rok za njen prenos v zakonodaje držav članic, 28. marec 2018 pa kot datum zaključka prehodnega obdobja, določenega v členu 3 navedene direktive.

(2) Direktiva 2014/40/EU Evropskega parlamenta in Sveta (4) o razveljavitvi Direktive 2001/37/ES z učinkom od 20. maja 2016 določa, da se na vsakem zavojčku in kakršni koli zunanji embalaži tobačnih izdelkov za kajenje navedejo sestavljena zdravstvena opozorila, ki vsebujejo eno od besedilnih opozoril iz Priloge I k Direktivi 2014/40/EU in ustrezno barvno fotografijo iz knjižnice slik iz Priloge II k navedeni direktivi. Besedilna opozorila iz Priloge I k Direktivi 2014/40/EU so enaka tistim, določenim v Prilogi I k Direktivi 2001/37/ES, kakor je bila spremenjena z Direktivo 2012/9/EU. V členu 29 Direktive 2014/40/EU je 20. maj 2016 določen kot rok za njen prenos v zakonodaje držav članic, v členu 30 navedene direktive pa 20. maj 2017 kot datum zaključka prehodnega obdobja.

(3) Primerno je podaljšati obdobje za prenos Direktive 2012/9/EU z 28. marca 2016 na 20. maj 2016, da se uskladijo roki za prenos novih besedilnih opozoril iz navedene direktive in novih sestavljenih opozoril, uvedenih z Direktivo 2014/40/EU. Poleg tega je treba prehodno obdobje iz Direktive 2012/9/EU uskladiti s prehodnim obdobjem iz Direktive 2014/40/EU.

(4) Ukrepi iz te direktive so v skladu z mnenjem odbora, ustanovljenega s členom 10(1) Direktive 2001/37/ES –

SPREJELA NASLEDNJO DIREKTIVO:

Člen 1

Direktiva 2012/9/EU se spremeni:

1. v členu 2(1) se „28. marca 2016“ nadomesti z „20. maja 2016“;

2. v členu 3 se „28. marca 2018“ nadomesti z „20. maja 2017“.

Člen 2

Ta direktiva začne veljati dvajseti dan po objavi v Uradnem listu Evropske unije.

Člen 3

Ta direktiva je naslovljena na države članice.

V Bruslju, 13. julija 2015 Za Komisijo Vytenis ANDRIUKAITIS Član Komisije

(1) UL L 194, 18.7.2001, str. 26.

(2) Direktiva Komisije 2012/9/EU z dne 7. marca 2012 o spremembi Priloge I k Direktivi 2001/37/ES Evropskega parlamenta in Sveta o približevanju zakonov in drugih predpisov držav članic o izdelavi, predstavitvi in prodaji tobačnih izdelkov (UL L 69, 8.3.2012, str. 15).

(3) Direktiva Komisije 2014/39/EU z dne 12. marca 2014 o spremembi Direktive 2012/9/EU glede roka za njen prenos in datuma zaključka prehodnega obdobja (UL L 73, 13.3.2014, str. 3).

(4) Direktiva 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES (UL L 127, 29.4.2014, str. 1).